Para kinasih, pepanggihanipun Sang Prabu Soleman kaliyan Gusti Allah wonten ing salebeting pangimpen temtu kedah kita tampeni bilih pepanggihan punika minangka pepanggihan wonten ing Roh. Pepanggihan punika ugi nedahaken dhateng kita bilih Gusti Allah tansah paring pitulungan, paring pangayoman, lan paring panuntun dhateng kita temah sadaya ingkang kita tindakaken punika badhe kasil. Malah Rasul Paulus kanthi andhap asor ngraosaken lan nampeni sadaya punika minangka satunggaling bab ingkang boten saged dipun selaki, temah Rasul Paulus pitados bilih wonten ing sadaya prakawis Gusti Allah tansah nunggil kaliyan gesangipun manungsa. Punika kacetha saking: ”saiki kita padha sumurup yen Gusti Allah uga makarya ana ing samubarang kabeh, njalari becike wong kang padha tresna marang Panjenengane, yaiku para kang tinimbalan miturut ing pepesthening Allah.” ( Rum 8:28). Kangge mangertosi kanthi yektos tujuwan nunggilipun Gusti Allah wonten ing sadaya prakawis gesang kita, kita kedah anggadhahi manah ingkang wicaksana. Lan manah ingkang wicaksana punika saged kita tampeni menawi kita purun kanthi andhap asor katuntun dening Sang Roh Suci. Dados panunggiling Sang Roh Suci wonten ing gesangipun manungsa punika ingkang nyagedaken kita para manungsa kangge mangertosi punapa ta karsanipun Gusti Allah wonten ing salebeting gesangipun manungsa. Ing sisih sanes kita katuntun murih tansah miji lan milih Gusti Yesus minangka Juruwilujeng kita ingkang sejatos. Keputusan ndherek Gusti Yesus minangka keputusan ingkang wicaksana, minangka keputusan ingkang katuntun lan kapimpin dening Sang Roh Suci. Ateges ugi kita sampun kadadosaken brayating Kratoning Swarga.